### NN 129/2022 (4.11.2022.), Odluka Ustavnog suda Republike Hrvatske broj: U-IIIA-2294/2022 od 29.rujna 2022.

Ustavni sud Republike Hrvatske

1958

Ustavni sud Republike Hrvatske, u Drugom vijeću za odlučivanje o ustavnim tužbama, u sastavu sutkinja Ingrid Antičević Marinović, predsjednica Vijeća, te suci Mato Arlović, Snježana Bagić, Davorin Mlakar, Rajko Mlinarić i Miroslav Šumanović, članovi Vijeća, odlučujući o ustavnoj tužbi koju je podnio Damir Jelušić iz Kraljevice, kojeg zastupaju odvjetnici u Odvjetničkom društvu Vukić, Jelušić, Šulina, Stanković, Jurcan & Jabuka sa sjedištem u Rijeci, na sjednici održanoj 29. rujna 2022. jednoglasno je donio

ODLUKU

I. Ustavna tužba se usvaja.

II. Općinski sud u Rijeci dužan je donijeti odluku u predmetu koji se vodi pred tim sudom pod brojem P-3782/2019 u najkraćem mogućem roku, ali ne duljem od šest (6) mjeseci, računajući od prvog idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst), podnositelju ustavne tužbe Damiru Jelušiću iz Kraljevice, Banj 64, određuje se primjerena naknada zbog povrede prava na suđenje u razumnom roku, zajamčenog člankom 29. stavkom 1. Ustava Republike Hrvatske (»Narodne novine« broj 56/90., 135/97., 113/00., 28/01., 76/10. i 5/14.) u iznosu od 2.200,00 kuna.

IV. Naknada iz točke III. ove izreke bit će isplaćena iz državnog proračuna u roku od tri (3) mjeseca od dana podnošenja zahtjeva podnositelja Ministarstvu pravosuđa i uprave Republike Hrvatske za njezinu isplatu.

V. Ova odluka objavit će se u »Narodnim novinama«.

Obrazloženje

I. POSTUPAK PRED USTAVNIM SUDOM

1. Damir Jelušić iz Kraljevice (u daljnjem tekstu: podnositelj), kojeg zastupaju odvjetnici u Odvjetničkom društvu Vukić, Jelušić, Šulina, Stanković, Jurcan & Jabuka sa sjedištem u Rijeci, podnio je 15. travnja 2022. ustavnu tužbu smatrajući da mu je zbog dugotrajnosti postupka koji se vodi pred Općinskim sudom u Rijeci pod brojem P-3782/2019 povrijeđeno ustavno pravo na suđenje u razumnom roku zajamčeno člankom 29. stavkom 1. Ustava.

2. Za potrebe ustavnosudskog postupka pribavljen je spis Općinskog suda u Rijeci broj: P-3782/2019.

II. PREGLED RADNJI U POSTUPKU

3. Parnični postupak pred Općinskim sudom u Rijeci (u daljnjem tekstu: prvostupanjski sud), pod brojem P-6669/2015, pokrenut je 12. listopada 2015. tužbom podnositelja podnesenom protiv tuženice Republike Hrvatske radi diskriminacije i naknade štete.

Ustavni sud je odlukom broj: U-IIIA-3623/2019 od 1. listopada 2020. usvojio ustavnu tužbu podnositelja, naložio donošenje odluke u postupku koji se pred Županijskim sudom u Sisku vodio pod brojem Gž-150/2020 u roku od 6 (šest) mjeseci od dana objave odluke u »Narodnim novinama« te odredio podnositelju primjerenu naknadu zbog povrede ustavnog prava na razumnu duljinu postupka zajamčenog člankom 29. stavkom 1. Ustava u iznosu od 8.800,00 kuna.

Pregled radnji u postupku od podnošenja tužbe do donošenja odluke Ustavnog suda broj: U-IIIA-3623/2019 od 1. listopada 2020. prikazan je u toj odluci, te se ispušta ponovno popisivanje radnji radi izbjegavanja ponavljanja.

U daljnjem tijeku postupka Županijski sud u Sisku je donio rješenje broj: Gž-150/2020-5 od 16. studenoga 2020. kojim je uvažio žalbu podnositelja, ukinuo rješenje Općinskog suda u Rijeci broj: P-3782/2019-6 od 11. studenoga 2019. kojim je odbijen prijedlog podnositelja od 1. kolovoza 2019. za ispravak presude istog suda broj: P-6669/15-36 od 15. srpnja 2017. i predmet vratio na ponovni postupak.

Podnescima od 22. listopada 2021., 29. rujna 2021. i 24. prosinca 2021. podnositelj je predložio da prvostupanjski sud odluči o njegovom prijedlogu za ispravak od 1. kolovoza 2019.

Podneskom od 26. srpnja 2022. podnositelj je predložio da mu se dostavi rješenje Županijskog suda u Sisku broj: Gž-150/2020-5 od 16. studenoga 2020. te da prvostupanjski sud donese rješenje o ispravku presude sukladno prijedlogu podnositelja od 1. kolovoza 2019.

U trenutku odlučivanja o ustavnoj tužbi podnositelja postupak je u tijeku pred prvostupanjskim sudom.

III. MJERODAVNO PRAVO

4. U rješenju broj: U-IIIVs-3669/2006 i dr. od 2. ožujka 2010. (»Narodne novine« broj 34/10.) Ustavni sud opisao je razvoj pravne zaštite ustavnog prava na suđenje u razumnom roku od trenutka njegovog uvođenja u hrvatski pravni sustav, stupanjem na snagu Promjene Ustava Republike Hrvatske 9. studenoga 2000. (»Narodne novine« broj 113/00.), do stupanja na snagu Zakona o izmjenama i dopunama Zakona o sudovima (»Narodne novine« broj 153/09.).

U rješenju broj: U-IIIA-322/2014 od 23. prosinca 2014. (»Narodne novine« broj 8/15.) Ustavni sud opisao je i daljnji razvoj tog mehanizma pravne zaštite sve do 14. ožujka 2013. kada je stupio na snagu Zakon o sudovima (»Narodne novine« broj 28/13.; u daljnjem tekstu: ZoSud/13). U glavi VI. tog zakona pod nazivom »Zaštita prava na suđenje u razumnom roku« propisan je novi, drugačiji model zaštite prava na suđenje u razumnom roku u odnosu na onaj koji je bio na snazi u ranijem zakonodavnom razdoblju.

ZoSud/13 do danas je izmijenjen nekoliko puta:

– Zakonom o izmjenama i dopunama Zakona o sudovima (»Narodne novine« broj 33/15.)

– Zakonom o izmjenama i dopunama Zakona o sudovima (»Narodne novine« broj 82/15.)

– Uredbom o dopuni Zakona o sudovima (»Narodne novine« broj 82/16.)

– Zakonom o izmjenama i dopunama Zakona o sudovima (»Narodne novine« broj 67/18.).

Odredbe koje se odnose na zaštitu prava na suđenje u razumnom roku (članci 63. – 70.) nisu mijenjane.

5. Pregled pravnih sredstava za zaštitu prava na suđenje u razumnom roku od 2002. do 2013. godine (stupanja na snagu ZoSud-a/13) Ustavni sud dao je u odluci broj: U-IIIA-1031/2014 od 27. travnja 2016. (»Narodne novine« broj 50/16.).

IV. DOPUŠTENOST USTAVNE TUŽBE

6. Sukladno stajalištu Ustavnog suda iz rješenja broj: U-IIIA-322/2014 od 23. prosinca 2014., jedna od pretpostavki za dopuštenost ustavne tužbe podnesene na temelju članka 63. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst; u daljnjem tekstu: Ustavni zakon) zbog povrede prava na suđenje u razumnom roku jest ta da je podnositelj prethodno koristio dopušteno pravno sredstvo protiv nerazumne duljine postupka.

7. Iz odluke Ustavnog suda broj: U-IIIA-3623/2019 od 1. listopada 2020. proizlazi da je podnositelj podnio zahtjev za suđenje u razumnom roku, te da je zahtjev utvrđen osnovanim (v.t. 6.1. obrazloženja).

Podnositelj je 27. kolovoza 2019. podnio Ustavnom sudu ustavnu tužbu koju je Ustavni sud usvojio.

8. Ustavni sud utvrđuje da se podnositelj koristio pravnim sredstvima koja su mu bila na raspolaganju, te da je ustavna tužba u konkretnom slučaju dopuštena pa će razmotriti njezinu osnovanost.

V. OSNOVANOST USTAVNE TUŽBE

9. Ustavni sud ponavlja da se razumnost duljine postupka uvijek mora procjenjivati u svjetlu okolnosti konkretnog slučaja prema sljedećim kriterijima: složenost predmeta, ponašanje podnositelja i nadležnih tijela, te važnost predmeta postupka za podnositelja.

U konkretnom slučaju Ustavni sud razmatra postupanje nadležnih sudova i podnositelja od donošenja odluke Ustavnog suda broj: U-IIIA-3623/2019 (1. listopada 2020.) do dana donošenja ove odluke (razmatrano razdoblje).

1) Duljina sudskog postupka

10. Parnični postupak pokrenut je tužbom podnositelja od 12. listopada 2015. radi diskriminacije i naknade štete.

U tom postupku prvostupanjski sud donio je 15. svibnja 2017. presudu broj: P-6669/15 kojom je djelomično prihvatio tužbeni zahtjev podnositelja.

Navedena presuda djelomično je ukinuta presudom i rješenjem Županijskog suda u Sisku broj: Gž-877/2017-4 od 4. srpnja 2019.

U ponovljenom postupku prvostupanjski sud je donio presudu i rješenje broj: P-3782/2019-6 od 11. studenoga 2019. kojim je odbio prijedlog podnositelja od 1. kolovoza 2019. za ispravak presude broj: P-6669/15 od 15. svibnja 2017.

Rješenjem Županijskog suda u Sisku broj: Gž-150/2020-5 od 16. studenoga 2020. uvažena je žalba podnositelja, ukinuto rješenje Općinskog suda u Rijeci broj: P-3782/2019-6 od 11. studenoga 2019. i predmet je vraćen na ponovni postupak.

Do donošenja odluke Ustavnog suda u ovom ustavnosudskom predmetu parnični postupak nije dovršen i vodi se pred prvostupanjskim sudom.

Ustavni sud utvrđuje da postupak u konkretnom slučaju od dana kada je Ustavni sud donio odluku broj: U-IIIA-3623/2019 (1. listopada 2020.) do donošenja ove odluke (29. rujna 2022.) traje ukupno jednu (1) godinu, jedanaest (11) mjeseci i dvadeset osam (28) dana.

2) Složenost sudskog predmeta

11. Ustavni sud utvrđuje da se u konkretnom slučaju ne radi o složenom predmetu.

3) Postupanje nadležnih sudova

12. Ustavni sud utvrđuje da je odlukom broj: U-IIIA-3623/2019 od 1. listopada 2020. usvojio ustavnu tužbu podnositelja ocijenivši kako mu je povrijeđeno pravo na razumnu duljinu konkretnog parničnog postupka, ocijenivši da postupak traje više od 4 (četiri) godine, da se radi o hitnom postupku (diskriminacija), da postupak u vrijeme donošenja odluke još nije okončan te posebice činjenicu da podnositelj svojim ponašanjem nije pridonio duljini postupka.

Imajući u vidu datum objave odluke Ustavnog suda u »Narodnim novinama« razvidno je da je Županijski sud u Sisku postupio u okviru ostavljenog roka kada je donio rješenje od 16. studenoga 2020. kojim je ukinuo rješenje prvostupanjskog suda od 11. studenoga 2019. i predmet vratio na ponovni postupak uz uputu prvostupanjskom sud da uz pravilnu primjenu odredaba o ispravljanju presude ponovno odluči o prijedlogu podnositelja od 1. kolovoza 2019. za ispravkom presude prvostupanjskog suda od 15. svibnja 2017.

U ponovljenom postupku, unatoč uputi drugostupanjskog suda i podnescima podnositelja kojim požuruje postupanje suda (22. listopada 2021., 29. rujna 2021., 24. prosinca 2021. i 26. srpnja 2022.) prvostupanjski sud nije poduzeo niti jednu radnju u postupku.

4) Ponašanje podnositelja ustavne tužbe

13. Ustavni sud utvrđuje da podnositelj u razmatranom razdoblju nije pridonio duljini trajanja postupka.

VI. OCJENA USTAVNOG SUDA

14. Imajući u vidu da parnični postupak ukupno traje skoro 7 (sedam) godina, da razmatrano razdoblje iznosi skoro 2 (dvije) godine, da se radi o hitnom postupku (diskriminacija), da prvostupanjski sud nije poduzeo niti jednu radnju nakon donošenja ukidnog drugostupanjskog rješenja od 16. studenoga 2020. te da postupak još uvijek nije okončan, Ustavni sud ocjenjuje da je povrijeđeno pravo podnositelja da sud u razumnom roku odluči o njegovim pravima i obvezama, koje je pravo zajamčeno člankom 29. stavkom 1. Ustava.

Izreka odluke i nalog predsjedniku nadležnog suda

15. Utvrdivši da je ustavna tužba osnovana, u smislu članka 63. stavaka 1. i 2. Ustavnog zakona donesena je odluka kao u točkama I. i II. izreke.

Na temelju članka 31. stavaka 4. i 5. Ustavnog zakona određuje se da je predsjednik Općinskog suda u Rijeci dužan dostaviti Ustavnom sudu pisanu obavijest o datumima donošenja i otpreme odluke u roku od osam (8) dana od dana njezine otpreme, a najkasnije osam (8) dana od isteka roka određenog u točki II. izreke ove odluke.

16. Sukladno članku 63. stavku 3. Ustavnog zakona donesena je odluka kao u točkama III. i IV. izreke.

Ustavni sud utvrđuje visinu naknade zbog povrede ustavnog prava na suđenje u razumnom roku uzimajući u obzir okolnosti svakog pojedinog predmeta, uz istodobno uvažavanje ukupnih gospodarskih i socijalnih prilika u Republici Hrvatskoj. U konkretnom slučaju uzeo je u obzir da postupak još nije okončan.

17. Odluka o objavi temelji se na članku 29. Ustavnog zakona (točka V. izreke).

Broj: U-IIIA-2294/2022

Zagreb, 29. rujna 2022.

USTAVNI SUD REPUBLIKE HRVATSKE

Predsjednica Vijeća
 Ingrid Antičević Marinović, v. r.